Eesti ajalooline kogemus on kindlasti üks suuremaid väärtusi. Lähiajalugu on vast kõige väärtuslikum arengukoostöö seisukohalt, sest meil on Nõukogude režiimi ja selle selja taha jätmise kogemus, erinevate reformide kogemus teel muutumaks demokraatlikuks ja edukaks turumajanduslikuks riigiks. Lisaks on meil olemas hiljutine sihtriigi kogemus, kui meile arenguabi osutati. Meid võetakse postsotsialistlikes riikides kui omasid. Lisaks on meil suurte läänedoonorite ees vene keele oskuse trump. Samas võib meie liiga vähene kogemus arengukoostöö valdkonnas olla hoopis miinuseks. Rahvas pole veel kohanenud toimunud muutustega ega jõudnud kiire arenguga sammu pidada, mistõttu on teadlikkus sellest teemast ja toetus raha kulutamisele Eestist väljaspool madal.